作者:馬謙齋
標題:越調・柳營曲太平即事
內容:親鳳塔，住龍沙，天下太平無事也。辭卻公衙，別了京華，甘分老農家。傲河陽潘岳栽花，郊東門邵平種瓜。莊前栽果木，山下種桑麻。度歲華，活計老生涯。懷古曾窨約，細評薄，將業兵功非小可。生死存活，成敗消磨，戰策屬誰多？破西川平定干戈，下南交威鎮山河。守玉關班定遠，標銅柱馬伏波。那兩個，今日待如何？楚漢遺事楚霸王，漢高皇，龍爭虎鬥幾戰場。爭弱爭強，天喪天亡，成敗豈尋常。一個福相催先到咸陽，一個命將衰自刎烏江。江山空寂寞，宮殿久荒涼。君試詳，都一枕夢黃粱。嘆世手自搓，劍頻磨，古來丈夫天下多。青鏡摩挲，白首蹉跎，失志困衡窩。有聲名誰識廉頗？廣才學不用蕭何。忙忙的逃海濱，急急的隱山阿。今日個，平地起風波。